**Zaustavite vojno v Ukrajini 4**

Vsaka vojna je zločin in upam, da Slovenci vsaj glede tega soglašamo. Ta, ki jo začel Putin, in tudi vse druge. Tudi te, ki so jo začele ZDA in Nato pod krinko »izvažanja demokracije«, a samo Rusiji hočemo (hočejo) natakniti nalepko, da je teroristična država. Ukrajina nam je blizu, zato se z Ukrajinci laže poistovetimo kot recimo z Iračani in Palestinci …, čeprav bi vsa človeška življenja morala imeti isto ceno. A kaj, ko je tudi ukrajinska in ruska več nimajo. Hudo mi je, če samo pomislim, koliko mož, očetov, bratov, sinov in žal tudi otrok ter žensk bo vojna še pokopala. Zaradi interesov različnih močnih odločevalcev, ki pa znajo dobro poskrbeti zase.

Zato težko sprejemam, če iskreno mirovno pobudo prevrednotijo v nekaj slabega, egoističnega, za Ukrajino škodljivega, nas pa imenujejo neumneže, nazadnjake in sramoto. Morda veste, da je tudi papež Frančišek pred kratkim podpisal podobno izjavo in še dodal, da ne smemo spregledati drugih vojn po svetu. Bodo tudi njemu rekli, da hoče krhati enotna stališča do vojne v Ukrajini? In da poziva k predaji žrtve? Namesto mirovnih pogajanj je zanje očitno edina rešitev v dodatnem oboroževanju. Kot da bi zlo rodilo kaj dobrega!

Čeprav imamo državljani pravico do vsestranske obveščenosti, RTV Slovenija ( npr.: Odmevi Plus o Ukrajini) in nekateri drugi mediji širijo le Natovo propagando. Realno jedrsko grožnjo jemljejo za famo in neumnost. Res verjamejo, da je Rusijo mogoče premagati, jo prisiliti k umiku, ne da bi tvegali jedrskega spopada? Ne vem, zakaj imajo potem eni in drugi realne jedrske rakete, ljudi, sredstva, načrte, usposabljanja, vojaško politiko...? Zakaj potem realno premikajo letalonosilke in jedrske podmornice, izvajajo nuklearne vaje v NATU (vir Norvežani) ter pripravljajo Američane na posledice jedrskega spopada ( s skrivanjem pod mizo…)? In dobro bi si bilo odgovoriti na različna vprašanja, na primer: Zakaj je interes ZDA zaostrovanje in ne konec vojne? Zakaj so uničili plinovode, kot berem?

Mirovno pobudo bi vedno znova podpisala. Strah me je za naše zanamce in naš planet, a vsaj nekaj upanja mi (nam) prinaša kitajski mirovni predlog. Čakam, kako se bodo do njega opredelili naši voditelji. Mir je namreč najvišja odgovornost naše vesti in za ljudi.

Polona Jamnik, Bled